**Hlavný kontrolór Obce Láb – Ing. Silvia Kapášová**

**Stanovisko k**

**NÁVRHU ROZPOČTU NA ROK 2019**

**A VIACROČNÉHO ROZPOČTU NA ROKY 2020 AŽ 2021**

Predkladá: Ing. Silvia Kapášová

 Hlavná kontrolórka Obce Láb

V Lábe, dňa 04. december 2018

**STANOVISKO K NÁVRHU ROZPOČTU NA ROK 2018 A VIACROČNÉHO ROZPOČTU NA ROKY 2019 AŽ 2020**

V zmysle ustanovení § 18 f ods. 1, písm. c) zákona č. 369/1990 Zb. o obecnom zriadení v znení neskorších predpisov a doplnkov predkladám stanovisko k návrhu rozpočtu na rok 2019 a viacročného rozpočtu (strednodobého výhľadu) na roky 2020 až 2021.

Odborné stanovisko k návrhu viacročného rozpočtu obce na roky 2019 - 2021 bolo spracované na základe predloženého návrhu viacročného rozpočtu na roky 2020 - 2021 a návrhu rozpočtu na rok 2019, ktorý bol spracovaný v súlade s § 9 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov a podlieha zverejneniu podľa zák. 493/2011 Z. z. o rozpočtovej zodpovednosti čl. 9. ods. 2. Rozpočet obce bol zverejnený dňa 23.11.2018 na úradnej tabuli obce a na webovom sídle obce. K návrhu rozpočtu obce na rok 2019 neboli do doby spracovania tohto stanoviska dané žiadne pripomienky.

Viacročný rozpočet je strednodobý ekonomický nástroj finančnej politiky obce, v ktorom sú v rámci ich pôsobnosti vyjadrené zámery rozvoja územia a potrieb obyvateľov najmenej na tri rozpočtové roky.

Viacročný rozpočet tvoria:

a) rozpočet obce na príslušný rozpočtový rok

b) rozpočet obce na rok nasledujúci po príslušnom rozpočtovom roku

c) rozpočet obce na rok nasledujúci po roku, na ktorý sa zostavuje rozpočet podľa písmena b).

Viacročný rozpočet sa zostavuje v rovnakom členení, v akom sa zostavuje rozpočet obce. Rozpočet na rok 2019 je záväzný. Príjmy a výdavky rozpočtov pre roky 2020 a 2021 nie sú záväzné.

Rozpočet obce sa zostavuje ako vyrovnaný alebo prebytkový. Obec je povinná zostaviť svoj bežný rozpočet ako vyrovnaný alebo prebytkový. Kapitálový rozpočet sa zostavuje ako vyrovnaný alebo prebytkový; kapitálový rozpočet sa môže zostaviť ako schodkový, ak tento schodok možno kryť zostatkami finančných prostriedkov obce z minulých rokov, návratnými zdrojmi financovania, alebo je tento schodok krytý prebytkom bežného rozpočtu v príslušnom rozpočtovom roku. Ak je bežný rozpočet alebo kapitálový rozpočet zostavený ako prebytkový, možno prebytok príslušného rozpočtu použiť na úhradu návratných zdrojov financovania.

Rozpočet obce obsahuje zámery a ciele, ktoré bude obec realizovať z výdavkov rozpočtu obce (ďalej len „program obce"), to neplatí, ak obecné zastupiteľstvo obce s počtom obyvateľov do 2 000 rozhodne o neuplatňovaní programového rozpočtovania. Dňa 21. januára 2015 prijalo Obecné zastupiteľstvo Obce Láb uznesenie č. 10/2015, ktorým rozhodlo o neuplatňovaní programového rozpočtovania pre nasledujúce obdobia. Obec tak nemá povinnosť zostaviť rozpočet ako programový.

Stanovisko Hlavného kontrolóra Obce Láb k rozpočtu na rok 2019 a následne viacročného rozpočtu na roky 2020 až 2021 je zamerané najmä na posúdenie súladu návrhu rozpočtu so zákonom o rozpočtových pravidlách, zásadami na zostavenie rozpočtu, na identifikáciu rizík a rezerv plnenia rozpočtovaných príjmov a rozpočtovaných výdavkov, ako aj úrovne hospodárnosti a efektívnosti rozpočtovaných finančných prostriedkov.

1. **VÝCHODISKÁ SPRACOVANIA ODBORNÉHO STANOVISKA**

Pri spracovaní odborného stanoviska som vychádzala z posúdenia predloženého návrhu viacročného rozpočtu obce na roky 2019 až 2021 z dvoch hľadísk:

* + - 1. **Zákonnosť' predloženého návrhu rozpočtu**

***1.1. Súlad so všeobecne záväznými právnymi predpismi***

Návrh rozpočtu bol spracovaný v súlade so zákonom:

* č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov
* č. 583/2004 Z. z. o rozpočtových pravidlách územnej samosprávy v znení neskorších predpisov
* č. 493/2011 Z. z. o rozpočtovej zodpovednosti
* č. 369/1990 Zb. o obecnom zriadení v znení neskorších predpisov.

Návrh rozpočtu zohľadňuje aj ustanovenia zákonov:

* č. 582/2004 Z. z. o miestnych daniach a miestnom poplatku za komunálny odpad a drobné stavebné odpady v znení neskorších predpisov, na základe ktorého v súlade s § 2 ods. 3 predmetného zákona boli vydané Všeobecne záväzné nariadenie obce Láb o dani z nehnuteľnosti s účinnosťou od 01.01.2018, Všeobecne záväzné nariadenie obce Láb č. 2/2012 o dani za psa,
* č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov, na základe ktorého výnos dane z príjmov fyzických osôb je v príslušnom rozpočtovom roku príjmom rozpočtov obcí vo výške 70,00 %
* nariadenia vlády č. 668/2004 Z. z. o rozdeľovaní a poukazovaní výnosu dane z príjmov územnej samospráve
	+ č. 597/2003 Z. z. o financovaní základných škôl, stredných škôl a školských zariadení v znení neskorších predpisov a ostatné súvisiace právne normy

***1.2. Súlad so všeobecne záväznými nariadeniami obce a všeobecne záväznými právnymi predpismi, ktorých účinnosť sa viaže k roku 2019***

Návrh rozpočtu je spracovaný v súlade s návrhmi všeobecne záväzných nariadení obce, ktorými budú upravené povinnosti daňového a poplatkového charakteru pre rok 2019, najmä návrh Všeobecne záväzného nariadenia obce Láb o miestnom poplatku za komunálne odpady a drobné stavebné odpady s predpokladanou účinnosťou od 01.01.2019, návrh Dodatku č. 5 k VZN č. 1/2010 o určení výšky dotácie na prevádzku a mzdy na dieťa materskej školy, na žiaka školských zariadení na území obce Láb. Podmienkou nadobudnutia účinnosti predmetných návrhov VZN k 1.1.2019 je ich vyvesenie na dobu min. 15 dní po ich schválení, t.j. v lehote najneskôr do 16.12.2018 (VZN nadobúda účinnosť 15-tym dňom od vyvesenia, ak nie je stanovený neskorší dátum účinnosti).

Návrh rozpočtu na rok 2019 bol ďalej spracovaný vo väzbe na legislatívne zmeny, ktoré budú platiť od 01.01.2019 a budú predpokladať výrazné zvýšenie výdavkovej časti rozpočtu.

Jednou z najzávažnejších zmien je novela zákona č. 553/2203 Z.z. Zákon o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov, ktorý zároveň ovplyvní aj kolektívnu zmluvu vyššieho stupňa pre verejnú správu pre roky 2019 a 2020. Táto kolektívna zmluva sa viaže na organizácie odmeňujúce svojich zamestnancov podľa zákona č. 553/2003 Z.z. Mení sa počet tarifných stupňov, ako aj výška tarifných platov. Vo všeobecnosti ide o zvýšenie vo výške 10 %. Uvedené zvýšenie sa viaže aj k roku 2020. Zároveň sa mení aj systém kolektívneho vyjednávania, kedy ročná platnosť kolektívnej zmluvy vyššieho stupňa sa mení na dvojročnú.

Ďalšou výraznou zmenou je zmena legislatívy v odpadovom hospodárstve. Zákonom č. 329/2018 Z. z. o poplatkoch za uloženie odpadov a o zmene a doplnení zákona č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov sa menia poplatky za uloženie odpadu. Zároveň dochádza k zmene zákona o odpadoch č. 79/2019 Z.z., a to s účinnosťou od 01.01.2019.

Zmena nastala aj v odmeňovaní starostov a primátorov miest a obcí. Novelou č. 320/2018 Z.z. sa mení zákon č. 253/194 Z. z. Národnej rady Slovenskej republiky o právnom postavení a platových pomeroch starostov obcí a primátorov miest.

***1.3. Dodržanie informačnej povinnosti zo strany obce***

Návrh rozpočtu bol zverejnený v obci obvyklým spôsobom, v zákonom stanovenej lehote v súlade s § 9 ods. 3 zákona č. 369/1990 Zb. o obecnom zriadení v znení neskorších predpisov.

**2. Metodická správnosť' predloženého návrhu rozpočtu**

Návrh rozpočtu pre roky 2019 až 2021 obsahuje údaje o zámeroch obce, čím sa implementujú základy pre plánovanie príjmov a výdavkov v strednodobom časovom horizonte.

Návrh rozpočtu bol spracovaný v súlade s metodickým usmernením, ktorým sa ustanovuje druhová klasifikácia, organizačná a ekonomická klasifikácia MF SR č. MF/010175/2004-42 v znení opatrenia MF SR č. MF/008978/2006-421 a Opatrenia č. MF/11928/2010-421.

Funkčná klasifikácia sa použila v zmysle vyhlášky ŠÚ SR č. 257/2014 Z. z., ktorou sa vydáva štatistická klasifikácia výdavkov verejnej správy, v súlade s opatrením MF SR č. MF/16786/2007-31, ktorým sa ustanovujú podrobnosti o postupoch účtovania a o rámcovej účtovnej osnove pre rozpočtové organizácie, príspevkové organizácie, štátne fondy, obce a VÚC a v súlade so zákonom č. 493/2011 Z. z. o rozpočtovej zodpovednosti.

1. **VÝCHODISKÁ TVORBY NÁVRHU ROZPOČTU**

Návrh rozpočtu vychádza zo schválených posledných východísk rozpočtu verejnej správy na roky 2019 až 2021 zverejnených MF SR. V zmysle § 3 ods. 7 zákona č. 583/2004 Z. z. o rozpočtových pravidlách územnej samosprávy v znení neskorších predpisov musí byť rozpočet zostavený ako vyrovnaný.

Návrh rozpočtu je spracovaný podľa zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov v členení podľa § 9 ods. 1 citovaného zákona na: rozpočet na príslušný rozpočtový rok - rok 2019, rozpočet na rok nasledujúci po príslušnom rozpočtovom roku - rok 2020, rozpočet na druhý nasledujúci rok - rok 2021.

Viacročný rozpočet na roky 2020 až 2021 je zostavený v rovnakom členení, v akom sa zostavuje rozpočet obce na príslušný rozpočtový rok. Rozpočet obce na príslušný rozpočtový rok je záväzný, rozpočty na nasledujúce dva rozpočtové roky nie sú záväzné, majú orientačný charakter. Obecné zastupiteľstvo ich berie na vedomie.

Navrhovaný rozpočet na roky 2020 až 2021 je zostavený v súlade s § 10 ods. 3 až 7 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov. Vnútorne je členený na:

1. bežný rozpočet, t.j. bežné príjmy a bežné výdavky,
2. kapitálový rozpočet, t.j. kapitálové príjmy a kapitálové výdavky,
3. finančné operácie.

V rozpočte sú vyjadrené finančné vzťahy k štátnemu rozpočtu v rámci financovania prenesených kompetencií štátnej správy, finančné vzťahy k fondom, k zriadeným právnickým osobám a k fyzickým a právnickým osobám, ktoré vykonávajú na území obce verejnoprospešnú činnosť a požadujú z rozpočtu obce dotáciu. Rozpočet je zostavený v mene platnej v SR – eurách (EUR). Podkladom pre tvorbu rozpočtu Obce Láb neboli rozpočty rozpočtových organizácií obce – základnej a materskej školy so sídlom v Obci Láb, nakoľko neboli zo strany organizácií predložené. Je preto nevyhnutné, aby obecné zastupiteľstvo v Lábe prijalo uznesenie s lehotou, v ktorej budú organizácie povinné návrh rozpočtu každoročne prekladať. Obec tak spracovala návrh rozpočtu pre rozpočtové organizácie na základe vlastných prepočtov a týmto zodpovedajú aj príslušné VZN. Obec nemá zriadenú žiadnu príspevkovú organizáciu.

1. **ZÁKLADNÁ CHARAKTERISTIKA ROZPOČTU**

Návrh rozpočtu Obce Láb predpokladá v roku 2019 celkové bežné príjmy vo výške 1 431 023,81 € (vrátane príjmov rozpočtových organizácií), z toho na prenesené kompetencie a ostatné dotácie vo forme grantov a transferov čiastku 417 441,33 € (29,17 % bežných príjmov). Tvorba kapitálových príjmov sa predpokladá len vo výške 1 000,- € za predaj pozemkov, Obec Láb nepredpokladá predaj majetku väčšieho rozsahu počas rokov 2019 až 2021. Finančné operácie príjmové sa predpokladajú vo výške 84 000 € vo forme použitia prostriedkov minulých období. Majú kryť výlučne kapitálové výdavky. Celkové príjmy obce by mali v roku 2019 dosiahnuť výšku 1 516 023,81 €, čo je v porovnaní s rokom 2018 zvýšenie o  14,68 %.

Bežné príjmy boli v porovnaní s rokom 2018 posilnené v oblasti výnosu dane z príjmov poukázaných územnej samospráve, a to o 10 %. Ide o reálny nárast, ktorý vyplýva jednak zo zvýšeného počtu detí v školských zariadeniach, ako aj z vyššieho výnosu dane z príjmov fyzických osôb, vybranej na úrovni štátu. Zvýšený odhad vychádza z prognóz MF SR, odhadov rastu príjmov fyzických osôb, rastu zamestnanosti a celkového rastu HDP.

Príjmy obsahujú aj príjmy rozpočtových organizácií – školských zariadení. Od roku 2018 v zmysle novej právnej úpravy sú všetky príjmy týchto organizácií rozpočtované a mimorozpočtové príjmy organizácie sa nevykazujú. Ide napr. o príjmy za stravu v školskej jedálni.

Nárast sa predpokladá aj v oblasti miestnych daní a poplatkov. V prípade prijatia nového VZN o miestnom poplatku za komunálny odpad a drobný stavebný odpad sa zvyšujú niektoré sadzby za zber a likvidáciu odpadu. Uvedené vyplýva z legislatívnych zmien s účinnosťou od 01.01.2019. Zároveň je predpoklad zvýšenia počtu poplatníkov a daňovníkov v dôsledku rozvoja bytových zón v obci. Rozpočet reaguje aj na pomalší výber poplatkov v roku 2018 a ich úhradu v nasledujúcom období.

Zvýšenie je zapracované aj v príjmoch na krytie výdavkov v rámci preneseného výkonu štátnej správy. Ide najmä o financovanie školstva. Uvedená položka sa bude v roku 2019 aktualizovať podľa reálnych príjmov od štátu.

Bežné výdavky v rozpočte na r. 2019 sú predpokladané v sume 1 422 925,67 € a kapitálové výdavky vo výške 85 000,- €. Bežný rozpočet je plánovaný ako mierne prebytkový vo výške 8 098,14 €, kapitálový rozpočet je rozpočtovaný so schodkom -84 000,- €. Schodok kapitálového rozpočtu by mal byť krytý hlavne finančnými operáciami príjmovými (prostriedky z minulých období). Krytie výdavkových finančných operácií je zabezpečené prebytkom bežného rozpočtu. Finančné operácie výdavkové predstavujú splátky úverov od Štátneho fondu rozvoja bývania, ktorý bol prijatý na výstavbu nájomného domu s 8 bytovými jednotkami. Splatnosť úveru je 30 rokov. Obec neeviduje žiadne iné úvery.

Celkový rozpočet predpokladá prebytok vo výške vo výške 1 098,14 EUR. Rozpočet nepredpokladá čerpanie žiadnych nenávratných finančných príspevkov. Tieto budú zapracované v čase ich schválenia, vrátane povinného kofinancovania. Rok 2019 bude náročný z pohľadu sledovania výberu daní a poplatkov, nakoľko rozpočet na uvedené obdobie neobsahuje významné rezervy. Včasný výber daní a poplatkov je preto nevyhnutný. Zároveň je výdavková časť rozpočtu zvýšená v dôsledku už uvedených legislatívnych zmien, ktoré sa prejavia od roku 2019 a ktorých dosah v dôsledku neexistencie aplikačnej praxe nie je možné presnejšie a exaktnejšie vyčísliť.

Zároveň je výdavková časť rozpočtu zvýšená aj o predpokladaný index rastu cien. rozpočet reaguje na zvýšenie cien energií, plynu, vodného a stočného, PHM.

Rozpočet predpokladá aj poskytovanie dotácií pre fyzické a právnické osoby, ktoré vykonávajú na území obce činnosti verejnoprospešného charakteru. Ich výška však bola prispôsobená možnostiam rozpočtu v roku 2019 a je na rozhodnutí obecného zastupiteľstva, aby rozhodli o ich výške a použití.

Rekapitulácia rozpočtu Obce Láb na rok 2018 v €:



Do kapitálových výdavkov bol zahrnutý projekt rekonštrukcie zázemia futbalového ihriska vo výške 60 000,- € a výdavky na obstaranie projektovej dokumentácie k budúcim investíciám.

Do rozpočtu obce Láb je možné v roku 2019 zapojiť po prerokovaní záverečného účtu za rok 2018 aj prostriedky rezervného fondu.

Rozpočet obce na rok 2019 má zahrnuté najmä položky novej legislatívy a možné investície bude možné zohľadňovať na základe schválenia záverečného účtu za rok 2018 a po definovaní možnosti využitia návratných alebo nenávratných finančných prostriedkov. Aj pre rok 2019 ostáva prioritou obnova majetku obce, budovanie novej kapacity kanalizačnej siete, zatepľovanie budov, ktoré zároveň zníži energetickú náročnosť ich prevádzky. Rezervný fond vytvára možnosť zabezpečiť spolufinancovanie pri čerpaní nenávratných zdrojov financovania a príspevkov.

V oblasti bežných príjmov sú daňové príjmy najdôležitejšou položkou príjmov Obce Láb, v roku 2019 by mali tvoriť 53,22 % bežných príjmov obce, vrátane rozpočtových organizácií. Hodnotovo najväčšie naplnenie je v položke dane z príjmu fyzických osôb vo výške 693 924,00 €. Ich úroveň je rozpočtovaná na základe prognózovaného rastu výnosu dane z príjmov FO zo strany MF SR a ZMOS-u. Tieto tzv. podielové dane tvoria v roku 2019 48,49 % celkových plánovaných bežných príjmov obce a 45,77 % celkových plánovaných príjmov. Cash flow obce je významne determinované úrovňou ich plnenia. Závislosť na daniach prerozdeľovaných územnej samospráve zo strany štátu tak vytvára tlak na dôsledné plnenie zákonnej povinnosti obce sledovať prognózy plánovaného vývoja vo výbere daní z príjmov fyzických osôb v Slovenskej republike. Prognózy vývoja zverejňuje MF SR dvakrát ročne.

Ostatné miestne dane a poplatky sú rozpočtované podľa skutočnosti predchádzajúceho roka, nedoplatkov z predchádzajúceho obdobia a možného nárastu počtu daňovníkov a poplatníkov. Pri dôslednej aplikácii zákona 563/2009 Z. z. Daňový poriadok sa nepredpokladá ohrozenie plnenia týchto príjmových položiek z dôvodu zníženia platobnej schopnosti daňovníkov a poplatníkov.

Vo viacročnom rozpočte na roky 2020 a 2021 sa predpokladá rast daňových príjmov najmä na základe očakávania zlepšovania ekonomických parametrov štátu (absolútny rast dani z príjmov fyzických osôb, rast zamestnanosti, atď.).

Nedaňové príjmy, tvorené najmä príjmami z využívania majetku obce, z poskytovania služieb pre občanov a podnikateľov pôsobiacich na území obce, zo správnych poplatkov sú rozpočtované na základe skutočnosti predchádzajúcich rokov a na základe analýzy zmluvných vzťahov a reálne predpokladaných príjmov z nájmu nehnuteľného majetku obce. V rozpočte sú prognózované na porovnateľnej úrovni skutočného plnenia roku 2018.

Bežný rozpočet na strane výdavkov je rozdelený do 11 kapitol (programov):

Program 1: Plánovanie, manažment a kontrola

Program 2: Interné služby obce

Program 3: Služby občanom

Program 4: Bezpečnosť, právo, poriadok

Program 5: Odpadové hospodárstvo

Program 6: Pozemné komunikácie

Program 7: Vzdelávanie

Program 8: Kultúra a šport

Program 9: Prostredie pre život

Program 10: Sociálne služby

Program 11: Administratíva.



Návrh rozpočtu zahŕňa výdavky na činnosti, ktoré obci vyplývajú z platnej legislatívy a z uzatvorených zmlúv, ako aj iných zákonných záväzkov, tak aby boli pokryté požiadavky na chod obce. Súčasťou návrhu rozpočtu sú aj návrhy výdavkov Základnej školy a Materskej školy Láb. Výdavky pre školské zariadenia boli premietnuté aj do návrhov VZN o financovaní školských zariadení. Opodstatnenosť výdavkov bola preverená jednak z pohľadu zmluvných a zákonných záväzkov obce, ako aj z pohľadu ich efektivity.

Výdavky programu 1: Plánovanie, manažment, kontrola sú pre rok 2019 rozpočtované vo výške 7 550,- EUR. Ide najmä o výdavky na členské príspevky v profesijných organizáciách, audit a reprezentačné (zabezpečovanie pitného režimu pre zamestnancov).

Čiastka 55 880,40 € je určená pre program Interné služby obce. Z programu sú hradené výdavky na verejné obstarávanie, odmeny poslancom, poistenie majetku, obnova a údržba majetku obce, výpočtovej techniky a ostatné výdavky na prevádzku obecného úradu.

V rámci tejto kapitoly sa predpokladajú aj kapitálové výdavky vo výške 25 000,- € na obstaranie projektových dokumentácií a investícií v zmysle priorít obecného zastupiteľstva.

Program Služby občanom vo výške 7 952,53 € je určený na prevádzku matriky, miestneho rozhlasu a evidenciu obyvateľstva.

Program Bezpečnosť a poriadok je určený pre požiarnikov a predstavuje výdavky na ochranu pred požiarmi. Rozpočtovaná je čiastka vo výške 12 183,22 €.

Program Odpadové hospodárstvo predstavuje program s takmer najvyšším objemom finančných prostriedkov - 125 349,80 €. Ide o financovanie prevádzky ČOV, zvoz a likvidáciu komunálneho odpadu, výdavky za skládkovanie a úhradu výdavkov na energie na prevádzku a odvoz kalov z ČOV.

Program Pozemné komunikácie predstavuje obnovu miestnych komunikácií. Objem finančných prostriedkov pre rok 2019 je vo výške 4 500,- EUR. Čiastka je určená aj na zimnú údržbu.

Najvyšší objem finančných prostriedkov je alokovaný v programe Vzdelávanie. Program obsahuje prostriedky na originálne aj prenesené kompetencie. Pre rok 2019 sa predpokladá čiastka 805 015,15 €. Predmetom týchto výdavkov sú mzdy, odvody, tovary a služby. Predpokladané výdavky školských zariadení boli zohľadnené aj v návrhu VZN o financovaní školských zariadení.

Program Kultúra a šport predpokladá v roku 2019 vynaloženie výdavkov v sume 475,00 €. Časť výdavkov súvisí s prevádzkou ihriska. Najväčšia položka je tvorená dotáciami, ktoré by mali byť poskytnuté z rozpočtu obce. Ide o významnú čiastku 26 090,- €. Okrem bežných výdavkov obsahuje rozpočet aj návrh na investíciu vo výške 60 000,- € na rekonštrukciu objektov zázemia na futbalovom ihrisku.

Program Prostredie pre život je rozpočtovaný vo výške 111 887,69 €. Ide najmä o výdavky na energie, verejné osvetlenie a osobné náklady na pracovníkov, ktorí zabezpečujú verejnoprospešné služby v obci, údržbu chodníkov, verejných priestranstiev a celkovú údržbu majetku obce a iné.

Nosnými výdavkovými položkami v programe Sociálne služby vo výške 5 751,00 € sú výdavky pre seniorov (rozvoz obedov, posedenie) a dávky sociálneho charakteru, ktoré sú refundované zo strany štátu (dávky v hmotnej núdzi) alebo ich znáša obec (v prípade nepriaznivej životnej situácie, živelných pohrôm, atď.).

Administratíva je posledným programom rozpočtu. Je rozpočtovaný vo výške 239 380,88 €. Z uvedenej kapitoly sa financuje celý chod úradu, energie pre všetky obecné budovy, telekomunikačné služby, splácanie úverov a iné.

Rozpočet je zostavený z pohľadu zabezpečenia krytie najmä novovzniknutých výdavkov od 01.01.2019 a zároveň v zámere pokračovať v začatých investičných projektoch. Predpokladá využitie časti rezervného fondu. Odporúčam zapojiť prostriedky rezervného fondu len čiastočne, aby obci ostala rezerva na krytie havarijných situácií alebo nepredvídateľných nákladov a na krytie spolufinancovania v prípade dosiahnutia nenávratných finančných príspevkov a dotácií.

**Viacročný rozpočet Obce Láb je zostavený v zmysle platnej legislatívy SR ako aj predpisov vydávaných obcou.** Okrem zabezpečenia chodu obce je vytvorený priestor pre rozvoj obce. Poskytovanie dotácií z rozpočtu obce je však viazané na povinnosť dodržania podmienky nezvyšovania dlhu obce, teda ich poskytovanie je možné len z prebytku bežného rozpočtu, ktorý je však zároveň aj zdrojom krytia splátok úverov.

Vo viacročnom rozpočte na roky 2019 až 2021 sú vyjadrené aj finančné vzťahy k štátnemu rozpočtu SR v rámci financovania prenesených kompetencií štátu, finančné vzťahy k štátnym fondom, k zriadeným a založeným právnickým osobám a fyzickým osobám - podnikateľom a právnickým osobám, ktorým sa poskytujú prostriedky z rozpočtu, k rozpočtom iných obcí a k rozpočtom vyšších územných celkov.

1. **ZÁVER**

Na základe

* + - 1. zhodnotenia pravdepodobnosti dosiahnutia plánovaných príjmov Obce Láb v roku 2019
			2. analýzy plánovaných výdavkov obce v roku 2020 a nasledujúcich a
			3. analýzy skutočne dosiahnutého rozpočtu v roku 2018

je možné skonštatovať, že navrhovaný rozpočet na rok 2019 je zostavený reálne.

V prípade nutnosti odporúčam využívať rozpočtové opatrenia a zmeny v rozpočte, ktoré zohľadnia reálny vývoj rozpočtovaných príjmov a výdavkov pre rok 2019.

**V zmysle vyššie uvedeného preto odporúčam Obecnému zastupiteľstvu v Lábe predložený Návrh rozpočtu Obce Láb na rok 2019 a viacročný rozpočet na roky 2020 až 2021 schváliť.**

Ing. Silvia Kapášová

Hlavná kontrolórka obce Láb